Kornútflutningur frá Úkraínu hófst á ný í morgun þegar flutningaskip með korni lagði úr höfn í Odesa í fyrsta sinn frá því innrás Rússa hófst. Úkraínumenn treysta þó ekki að fullu á að Rússar standi við samkomulag um þennan flutning sem var gert fyrir tíu dögum.
Það voru mikil tímamót í höfninni í Odesa í morgun þegar korn var flutt með skipi frá Úkraínu í fyrsta sinn í rúma fimm mánuði. Flutningurinn er afrakstur samkomulags milli Úkraínumanna og Rússa sem Tyrkir og Sameinuðu þjóðirnar komu að, og fól í sér að Rússar myndu ekki ráðast á hafnirnar meðan á flutningi stæði.
Stöðvun á kornútflutningi hefur átt þátt í skorti á matvælum víða um heim, sem aftur hefur leitt til mikillar verðhækkunar á mat, einkum kornvörum. Þetta hefur einkum komið fátækari ríkjum illa. Viðbrögð ráðamanna við þessum áfanga hafa því verið almennur fögnuður. Dmytro Kuleba utanríkisráðherra Úkraínu sagði þetta mikinn létti fyrir heiminn og hvatti Rússa til að standa við sinn hluta samkomulagsins. Evrópusambandið taldi þetta fyrsta skrefið í að draga úr matvælakreppunni sem innrás Rússa hefði komið af stað. Dmitry Peskov talsmaður rússneskra stjórnvalda sagði að þetta væri mjög jákvæður áfangi.
Úkraínumenn treysta þó Rússum ekki fullkomlega til að standa við þetta samkomulag og horfa þá til þess að Rússar gerðu eldflaugaárás á höfnina í Odesa innan sólarhrings frá því að samkomulagið náðist. Þeir telja því ekki útilokað að Rússar reyni að trufla þennan útflutning.
Skipið sem fór í morgun er mð tuttugu og sex þúsund tonn af korni innanborðs. Það fer fyrst til Istanbul til skoðunar, eins og samkomulagið gerir ráð fyrir. Lokaáfangastaður þess er svo Trípólí í Líbanon. Áætlað er að sextán skip til viðbótar leggi úr þremur höfnum Úkraínu á næstu viku, hlaðin korni.
Flutningaskip með korni lagði úr höfn frá Úkraínu í morgun í fyrsta sinn frá því Rússar réðust inn í Úkraínu. Evrópusambandið segir þetta fyrsta skrefið í að slá á matvælakreppu heimsins.